
**บทที่ 2**

**แหล่งท่องเที่ยวคาบสมุทรสทิงพระ**

แหล่งท่องเที่ยวคาบสมุทรสทิงพระที่น่าสนใจสอดคล้องกับการพัฒนาต่อยอดวัฒนธรรมอาหารคาบสมุทรสทิงพระ ได้แก่แหล่งท่องเที่ยวทางด้านธรรมชาติและวัฒนธรรม และเป็นการจัดการท่องเที่ยวที่เน้นชุมชนจัดการตนเอง และเพื่อให้สอดประสานไปกับการขับเคลื่อนการพัฒนาในโครงการ จึงได้กำหนดขอบเขตการพิจารณาเลือกเฉพาะแหล่งท่องเที่ยวที่เกี่ยวเนื่องกับการทดลองเที่ยว โดยกำหนดให้มีจุดเริ่มต้นท่องเที่ยวจากจุดนัดพบที่สถาบันทักษิณคดีศึกษา เชื่อมโยงไปยังพื้นที่นำร่องแต่ละอำเภอ (ดูแผนผังแนวคิดแสดงความเชื่อมโยงของแหล่งท่องเที่ยววัฒนธรรมอาหารคาบสมุทรสทิงพระ) รวมถึงแหล่งท่องเที่ยวที่มีการกล่าวถึงในเวทีพัฒนากระบวนการชุมชนเท่านั้น



**ผังแสดงความเชื่อมโยงของแหล่งท่องเที่ยววัฒนธรรมอาหารคาบสมุทรสทิงพระ**

แหล่งท่องเที่ยวที่คณะทำงานรวบรวมจากชุมชนทั้ง 4 พื้นที่ในโครงการ คือจาก (1) ตลาดน้ำคลองแดน อำเภอระโนด (2) บ้านเขาใน ตำบลเชิงแส อำเภอกระแสสินธุ์ (3) ศูนย์การเรียนรู้ภูมิปัญญาชาวบก อำเภอสทิงพระ และ (4) ศูนย์เรียนรู้ครัวใบโหนด อำเภอสิงหนคร ประกอบด้วยแหล่งท่องเที่ยวทางธรรมชาติ แหล่งท่องเที่ยวทางโบราณสถาน และแหล่งท่องเที่ยวทางวัฒนธรรม ที่เกี่ยวข้องกับการพัฒนาต่อยอดวัฒนธรรมอาหารคาบสมุทรสทิงพระแบบบูรณาการ ซึ่งมีทั้งแหล่งท่องเที่ยวที่ได้ไปทดลองเที่ยวแล้ว และแหล่งท่องเที่ยวที่ควรไปเที่ยวในโอกาสต่อไป

**2.1** **แหล่ง****ท่องเที่ยวบริเวณตลาดน้ำคลองแดน** **อำเภอระโนด**

ตลาดน้ำคลองแดน เป็นแหล่งท่องเที่ยวที่ถูกเลือกโดยคณะทำงานให้เป็นพื้นที่นำร่องในการพัฒนาต่อยอดวัฒนธรรมอาหารของอำเภอระโนด ประกอบด้วยแหล่งท่องเที่ยวที่เกี่ยวเนื่องกัน ดังนี้

**1)** **สถานที่ท่องเที่ยววิถี “โหนด-นา-เล”**

1. **วิถีโหนด** ตำบลระวะ มีการแปรรูปตาลโหนดให้เป็นผลิตภัณฑ์ต่างๆ
2. **วิถีนา** ตำบลตะเครียะ กำลังจัดสร้างแหล่งท่องเที่ยวเชิงวิถีเกษตรกลางทุ่งนา
3. **วิถีเล** ตำบลด้านชายฝั่งทะเลอ่าวไทย มีการจัดแหล่งเรียนรู้เกี่ยวกับวิถีชาวประมงในการออกเรือหาปลา


**2) สถานที่ท่องเที่ยวด้านอาหารพื้นเมือง**

1. **ตำบลบ่อตรุ** ไข่ครอบ ไข่เค็มต้ม น้ำพริกเผา น้ำพริกปู กะหรี่ปั๊บ ปลาเส้น ปลาแห้ง
2. **ตำบลพังยาง** ขนมลา (ลากรอบ) ขนมถาด ขนมเปียกปูน
3. **ตำบลระวะ** แปรรูปลูกตาล ชนิด อบแห้ง ลอยแก้ว เชื่อม และวุ้นลูกตาลกรอบ
4. **ตำบลปากแตระ** ไข่เป็ด ไข่เค็ม มันกุ้ง
5. **อำเภอระโนด** ข้าวยำใบบัว ข้าวห่อใบบัว
6. **ตำบลบ้านขาว** ปลาดุกร้า
7. **ตำบลท่าบอน** น้ำพริกแม่ปลื้ม น้ำพริกสำเร็จรูป

**3) ตลาดน้ำคลองแดน** ตำบลแดนสงวน(เปิดทุกวันเสาร์ เวลา 15.30 – 21.00 น.) เป็นแหล่งท่องเที่ยวทางวัฒนธรรมและแหล่งท่องเที่ยวเชิงอนุรักษ์ โดยมีการบริหารจัดการแหล่งท่องเที่ยวเพื่อพัฒนาชุมชน และสร้างรายได้ให้กับชุมชน เปิดโอกาสให้นักท่องเที่ยวได้มาสัมผัส เรียนรู้ เข้าใจธรรมชาติ ศิลปวัฒนธรรม ประวัติศาสตร์ และวิถีชีวิตของคนในคลองแดน “สามคลอง สองเมือง” เป็นสโลแกนของตลาดน้ำคลองแดน ซึ่งมีที่มาจากลำคลองธรรมชาติ 3 สายไหลมาบรรจบกัน

**4) ตลาดน้ำปากแตระ** ตำบลปากแตระ(เปิดทุกวันเสาร์ เวลา 16.30 – 20.00 น.) เป็นตลาดน้ำที่ทางเทศบาลตำบลปากแตระจัดตั้งขึ้น เพื่อให้ชาวบ้านได้ช่วยกันฟื้นฟูเศรษฐกิจภายในตำบล และสร้างให้เป็นแหล่งท่องเที่ยววิถีชุมชน โดยจะมีการนำผลิตภัณฑ์การเกษตร พืชผลทางการเกษตรมาค้าขาย และมีกิจกรรมบันเทิงจากนักเรียนในพื้นที่มาร่วมกันแสดงดนตรีและสร้างสีสันให้กับตลาดน้ำปากแตระ

**5) ตลาดริมน้ำคลองระโนด** อำเภอระโนด(เปิดทุกวันศุกร์ เวลา 16.00 – 20.30 น.) เสน่ห์สงขลาอีกแหล่งท่องเที่ยวเชิงอนุรักษ์วัฒนธรรม “ตลาดริมน้ำคลองระโนด” หรือ “ตลาดน้ำคลองระโนด” เป็นแหล่งท่องเที่ยวเปิดใหม่ของชาวระโนด ที่มีการนำสินค้าต่างๆมากมายมาวางจัดจำหน่ายให้แก่นักท่องเที่ยวสายเฮลล์ตี้ ได้ลองชม ชิม ช็อป สินค้าพื้นเมือง ไม่ว่าจะเป็น ชมการแสดงพื้นเมืองภาคใต้ ชิมอาหารรสเด็ด หรือช็อปปิ้งสินค้าแฮนด์เมค เป็นต้น

****

**เส้นทางท่องเที่ยวจากสถาบันทักษิณคดีศึกษา สู่ตลาดน้ำคลองแดน อำเภอระโนด**

**2.2 แหล่งท่องเที่ยวบริเวณ****บ้านเขาใน ตำบลเชิงแส อำเภอกระแสสินธุ์**

บ้านเขาใน ตำบลเชิงแส เป็นแหล่งท่องเที่ยวที่ถูกเลือกโดยคณะทำงานให้เป็นพื้นที่นำร่องในการพัฒนาต่อยอดวัฒนธรรมอาหารของอำเภอกระแสสินธุ์ ประกอบด้วยแหล่งท่องเที่ยวที่เกี่ยวเนื่องกัน ดังนี้

**1) วัดรัตนาราม** (วัดเขารัดปูน) หมู่ที่ 2 ตำบลเชิงแส เป็นจุดชมวิวบนเขารัดปูน สามารถมองไปได้รอบตัวเห็นทั้งอำเภอกระแสสินธุ์ ได้ชื่อว่าเป็นจุดชมวิวตาลหมื่นต้น


**2) วัดเอก** หมู่ที่ 3 ตำบลเชิงแส เป็นวัดเก่าสมัยกรุงศรีอยุธยา ได้รับพระราชทานวิสุงคสีมาเมื่อปี พ.ศ. 2100 มีปูชนียวัตถุสำคัญคือ หลวงพ่อเดิม พระประธานในพระอุโบสถ และรอยพระพุทธบาทจำลอง ทำจากไม้แกะสลัก

**3) พรุบัวหลากสีบ้านเขาใน** เป็นแหล่งน้ำธรรมชาติขนาดใหญ่ที่บ้านเขาใน มีดอกบัวชูก้านบานกระจายเต็มพรุอย่างสวยงาม รวมทั้งพืชน้ำ เช่น กก และเป็นที่ที่สามารถพบนกนานาพันธุ์

**4) วัดสูงเกาะใหญ่** ตามชื่อเรียกมีอยู่ 2 แห่ง ซึ่งอยู่ห่างกันประมาณ 4 กิโลเมตร แห่งที่หนึ่งตั้งอยู่หมู่ที่ 7 ตำบลเกาะใหญ่ อำเภอกระแสสินธุ์ จังหวัดสงขลา ตามประวัติเล่าว่ามีพระสงฆ์ทรงสมณศักดิ์ หรือสมเด็จเจ้าเกาะใหญ่ได้มาจำพรรษาที่วัดแห่งนี้ ส่วนวัดสูงอีกแห่งหนึ่งเป็นที่สำหรับบำเพ็ญภาวนาซึ่งแต่เดิมเป็นที่ฝึกซ้อมมโนราห์ (นางนวลทองสำลีและบุตรเป็นชายเทพสิงขร) แห่งของราชวงศ์ปาฏลีบุตรคู่หนึ่งพร้อมด้วยบริวาร ที่ถูกขับไล่และอพยพข้ามทะเลสาบมาจากเมืองพัทลุง และต่อมาได้กลายเป็นที่ประกอบพิธีของพระสงฆ์ลัทธิหนึ่งในนิกายมหายาน วัดสูงเกาะใหญ่เป็นพุทธสถานที่สร้างในสมัยอยุธยา มีโบราณสถานที่แสดงถึงความเจริญรุ่งเรืองของชุมชนชาวพุทธในแถบนี้ที่หลงเหลืออยู่

**5) วัดพะโคะ หรือวัดราชประดิษฐาน** ตั้งอยู่บริเวณเขาพัทธสิงค์ หมู่ที่ 6 ตำบลชุมพล อำเภอสทิงพระ ในอดีตเป็นที่จำพรรษาของสมเด็จพะโคะ หรือหลวงพ่อทวดเหยียบน้ำทะเล พระเกจิอาจารย์ที่ประชาชนให้ความนับถือมากมาย สร้างขึ้นเมื่อปี พ.ศ. 2057 สมัยสมเด็จพระรามาธิบดีที่ 2 เดิมชื่อวัดหลวง ต่อมาสมเด็จพระมหาจักรพรรดิ พระราชทานที่กัลปนาวัด เรียกว่า วัดราชประดิษฐาน

**6) บ่อน้ำศักดิ์สิทธิ์** ตั้งอยู่ที่หมู่ที่ 4 ตำบลเกาะใหญ่ ทางทิศเหนือของวัดแหลมบ่อท่อ เป็นบ่อน้ำผุดขึ้นเหนือพื้นดินตามธรรมชาติ มีน้ำใส และปริมาณน้ำในบ่อมาก เล่ากันมาว่าพระรูปหนึ่งชื่อ “พระสินนารายณ์” และ “ขุนวิชัยพรหมศานส์” จากอินเดีย เป็นผู้สร้างบ่อน้ำนี้ เดิมเรียกว่าบ่อทอง เนื่องจากมีผู้เล่าว่าในบ่อน้ำมีทองแม่ขัน โดยเจ้าของทองได้เข้าฝันว่าหากใครต้องการทองก็ให้ไปเอาได้ แต่จะต้องมีแผลเปื่อยเท่ากับหอยไปจนตาย จึงไม่มีใครกล้า เพราะกลัวจะทรมานไปตลอดชีวิต ตั้งแต่นั้นมาชาวบ้านเรียกว่า บ่อทอง หรือ บ่อทรัพย์ มาโดยตลอด น้ำจากบ่อน้ำศักดิ์สิทธิ์ถูกนำไปใช้ในการประกอบพิธีทางศาสนา หรืองานมงคลต่างๆ รวมทั้งการรักษาโรค



**เส้นทางท่องเที่ยวจากสถาบันทักษิณคดีศึกษา สู่บ้านเขาใน ตำบลเชิงแส อำเภอกระแสสินธุ์**

**2.3 แหล่งท่องเที่ยวบริเวณ****ศูนย์การเรียนรู้ภูมิปัญญาชาวบก อำเภอสทิงพระ**

ศูนย์การเรียนรู้ภูมิปัญญาชาวบก เป็นแหล่งท่องเที่ยวที่ถูกเลือกโดยคณะทำงานให้เป็นพื้นที่นำร่องในการพัฒนาต่อยอดวัฒนธรรมอาหารของอำเภอสทิงพระ ประกอบด้วยแหล่งท่องเที่ยวที่เกี่ยวเนื่องกัน ดังนี้

**1) วัดจะทิ้งพระ** อยู่ที่หมู่ที่ 4 ตำบลจะทิ้งพระ เดิมเรียกว่า “วัดสทิงพระ” ต่อมาได้มีการเรียกชื่อเพี้ยนเป็น “วัดจะทิ้งพระ” เป็นวัดเก่าแก่วัดหนึ่งในจังหวัดสงขลา ตามตำนานนางเลือดขาวกล่าวว่า เจ้าพระยากรงทองเจ้าเมืองพาราณศรี หรือเมืองสทิงปุระ เป็นผู้สร้างวัดนี้ขึ้น ต่อมาวัดจะทิ้งพระได้ถูกพวกโจรสลัดทำลาย และได้รับการบูรณะขึ้นใหม่ ในสมัยของสมเด็จพระเอกาทศรถแห่งกรุงศรีอยุธยา ภายในวัดมีโบราณสถานและโบราณวัตถุสำคัญคือ เจดีย์พระมหาธาตุ และพระพุทธรูปปางไสยาสน์ ชาวบ้านเรียกว่า “พ่อเฒ่านอน” นับถือกันว่าเป็นพระพุทธรูปศักดิ์สิทธิ์ ภายในวิหารพระพุทธไสยาสน์ มีจิตรกรรมฝาผนัง เรื่อง พุทธประวัติ เป็นฝีมือช่างท้องถิ่นที่งดงามมาก


**2) เส้นทางตามรอยหลวงพ่อทวด** ประกอบด้วย สำนักสงฆ์วัดต้นเลียบ สถานที่ฝังรกของหลวงพ่อทวด วัดดีหลวง สถานที่บรรพชาของหลวงพ่อทวด วัดสีหยัง สถานที่ศึกษาพระธรรมวินัย และวัดพะโคะ สถานที่จำพรรษาของสมเด็จเจ้าพะโคะ เป็นต้น

**3) กิจกรรมท่องเที่ยว “วิถีโหนด นา เล”** ในพื้นที่ 3 ตำบลของอำเภอสทิงพระ ประกอบด้วย ตำบลท่าหิน ตำบลคูขุด และตำบลคลองรี กิจกรรมท่องเที่ยวประกอบด้วย

**(1) วิถีโหนด** เป็นวิถีชีวิตเกี่ยวกับตาลโหนด ประกอบด้วยการขึ้นตาลโตนด เฉาะลูกตาล การกินลูกโหนดแบบแคว็กยุม ดื่มน้ำตาลสด ทำลูกตาลเชื่อม ทำน้ำผึ้งแว่น น้ำผึ้งเหลว การแปรรูปผลิตภัณฑ์จากตาลโตนด และการเพาะลูกโหนด

**(2) วิถีนา** เป็นอาชีพหลักของชาวบ้านบนคาบสมุทรสทิงพระ จะทำนาสลับกับทำตาลโตนด ประกอบด้วยการร่วมหว่าน ไถ ดำนา เกี่ยวข้าว และนวดข้าว

**(3) วิถีเล** เป็นวิถีชีวิตชาวประมงแบบดั้งเดิม และการแปรรูปผลิตภัณฑ์ ประกอบด้วยการทำไซ - สุ่ม การทำกุ้งส้ม ปลาแห้ง และปลาต้มน้ำผึ้ง รวมทั้งการออกเรือหาปลา



**เส้นทางท่องเที่ยวจากสถาบันทักษิณคดีศึกษา สู่ศูนย์การเรียนรู้ภูมิปัญญาชาวบก อำเภอสทิงพระ**

**2.4 แหล่งท่องเที่ยวบริเวณ****ศูนย์เรียนรู้ครัวใบโหนด อำเภอสิงหนคร**

ศูนย์เรียนรู้ครัวใบโหนด เป็นแหล่งท่องเที่ยวที่ถูกเลือกโดยคณะทำงานให้เป็นพื้นที่นำร่องในการพัฒนาต่อยอดวัฒนธรรมอาหารของอำเภอสิงหนคร ประกอบด้วยแหล่งท่องเที่ยวที่เกี่ยวเนื่องกัน ดังนี้

**1)** **ทุ่งปอเทืองบ้านรำแดง** ตำบลรำแดง แหล่งท่องเที่ยวเชิงเกษตรที่มีพื้นที่นากว่า 300 ไร่ ในช่วงเดือนสิงหาคมของทุกปี จะมีการจัด “เทศกาลดอกปอเทืองบานที่บ้านรำแดง” ก่อนที่ดอกปอเทืองจะแปรสภาพเป็นปุ๋ยสดบำรุงดินตามแนวพระราชดำริเศรษฐกิจพอเพียง

**2) ตลาดพรีเมี่ยมรำแดง** หมู่ที่ 7 บ้านป่าขวาง ตำบลรำแดง (เปิดทุกวันศุกร์และเสาร์ เวลา 12.00 – 17.00 น. และ 08.00 – 17.00 น.) เป็นตลาดท่องเที่ยวเชิงเกษตรวัฒนธรรม ที่ตั้งอยู่กลางทุ่งนา พร้อมวิวต้นตาลโตนด และเป็นตัวอย่างของชุมชนในการพัฒนาให้เป็นชุมชนวิถีเกษตรกรรมไทยตามนโยบายไทยนิยมยั่งยืน พร้อมต่อยอดสินค้าเกษตรเกรดพรีเมี่ยม

**3) OTOP นวัตวิถีบ้านรำแดง “โหนด–นา–ไผ่”** อัตลักษณ์ของบ้านรำแดง อบต.รำแดง จัดเส้นทางท่องเที่ยวเชิงวิถีเกษตรชุมชน ทำกิจกรรมแบบฐานการเรียนรู้ ประกอบด้วย

**3.1) การเรียนรู้วิถีชีวิตชาวบ้าน**


1. ฐานการเรียนรู้ตาลโตนด
2. ฐานการเรียนรู้บ้านต้นแบบ
3. ฐานการเรียนรู้บ้านทักษิณาทาน
4. ฐานการเรียนรู้วัดป่าขวาง
5. ฐานการเรียนรู้เศรษฐกิจพอเพียง
6. ฐานการเรียนรู้ครัวรำแดง

**3.2) ด้านอาหารพื้นบ้าน**

ประกอบด้วย ยำหัวโหนด ไก่บ้านคั่วโหนด แกงเลียง (ผักพื้นบ้าน) ลูกตาลกะทิสด ปลากะตักทอด และชาปอเทือง

**3.3) ด้านผลิตภัณฑ์ OTOP**

ประกอบด้วย ไข่เค็ม กล้วยฉาบ ข้าวกล้อง (ข้าวสังข์หยด) พายลูกตาล น้ำตาลผง ขนมขี้มอด น้ำพริกสมุนไพร น้ำส้มสายชูตาลโหนด และเครื่องจักสานจากใบตาล



**เส้นทางท่องเที่ยวจากสถาบันทักษิณคดีศึกษา สู่ศูนย์เรียนรู้ครัวใบโหนด อำเภอสิงหนคร**